Foto: Davor Visnjic/PIXSELL

Video: RTL Televizija

DANAS u 13.30 sati na zagrebačkoj Trešnjevci došlo je do teške prometne nesreće. Vozač automobila, rekli su nam u PU zagrebačkoj, zabio se u sedam pješaka koji su se nalazili na tramvajskoj stanici kraj Konzuma na Trešnjevačkome trgu. Šestero ljudi je teško ozlijeđeno, a jedna osoba lakše.

40-godišnji vozač, kojem je najvjerojatnije pozlilo, skrenuo je s ceste na tramvajsku stanicu preko puta tržnice. Očevici kažu da je vozač došao iz Tratinske ulice i kretao se prema Ozaljskoj, prije nego je skrenuo na tramvajsku stanicu.

Vozač je ostao bez svijesti, ali je ubrzo došao k sebi. Navodno mu je u vožnji pozlilo jer boluje od dijabetesa. On nije ozlijeđen, rekli su nam u policiji.

Jedna osoba koja je ozlijeđena u nesreći je, kako neslužbeno doznajemo, najprije odbila liječničku pomoć. No, kad je došla kući joj je bilo loše, te je Hitnom pomoći prebačena u bolnicu.

"Prema ranim dijagnozama, većinom se radi o relativno teškim ozljedama i traumatiziranim pacijentima s tim da je jedna osoba pronađena bez svijesti i smatramo je najugroženijom među unesrećenima. Ona je prevezena u Vinogradsku bolnicu i nalazi se u životnoj opasnosti.

Tekst se nastavlja ispod oglasa

Na mjesto nesreće smo došli s pet naših vozila, od kojih je jedno sanitetsko. Dvoje pacijenata je odvezeno u Vinogradsku, dvoje u Traumu i tri na Sveti duh. Vozač nije toliko ozlijeđen koliko je pod stresom," izjavio je za Index šef smjene u Hitnoj pomoći. Vozač je pušten iz bolnice nedugo nakon što je pregledan u Traumatološkoj klinici.

"Primili smo dvije žene s ozljedama glave, jedna od njih ima i kontuziju, odnosno nagnječenje pluća. Obadvije se mogu klasificirati kao teške tjelesne ozlijede. Pacijentice su trenutačno stabilno, ali je preuranjeno govoriti o tome kako će se razvijati njihova klinička slika budući da je riječ o ozljedama glave," rekao je za Index rukovoditelj smjene na kirurgiji u Kliničkom bolničkom centru Sestara milosrdnica.

"Punom brzinom se zaletio među ljude"

Svjedokinja nesreće za RTL je ispričala da je vozač vozio vrlo brzo. "Samo je uletio unutra, pokupio cijeli štand i ove gospođe", kazala je svjedokinja nesreće, dodavši da je policija čuvala vozača jer su ga neki očevici htjeli napasti.

"Čovjek je došao jednostavno punom brzinom, zaletio se među ljude, razbio taj štand na pola i eto vam nesreće", kazao je svjedok nesreće za HRT.

"Žao mi je da se to desilo, žao mi je dečka, žao mi je ljudi ovdje. Nitko to ne želi napraviti. Svakome se to može desiti", ispričao je drugi očevidac.

"Bio sam u tramvaju i samo sam čuo udarac i vrisak ljudi. Kad je tramvaj stao na stanicu, vidio sam troje ljudi koji su ležali kraj štanda, štand je bio rastepen. Jedna je žena bila pod autom", kaže svjedok nesreće.